b'\n_START_ARTICLE_\nEi\xc5\xa1i\xc5\xa1ki\xc5\xb3 Stanislovo Rapolionio gimnazija\n_START_SECTION_\nIstorija\n_START_PARAGRAPH_\n1423\xc2\xa0m. Ei\xc5\xa1i\xc5\xa1k\xc4\x97se pastatyta pirmoji ba\xc5\xbeny\xc4\x8dia, prie kurios veik\xc4\x97 lietuvi\xc5\xa1ka mokykla. Caro laikais veik\xc4\x97 rusi\xc5\xa1ka-lenki\xc5\xa1ka mokykla. 1956\xc2\xa0m. rusi\xc5\xa1koje-lenki\xc5\xa1koje mokykloje atidarytos lietuvi\xc5\xa1kos klas\xc4\x97s. 1958\xc2\xa0m. 1-4 klas\xc4\x97se mok\xc4\x97si 16 mokini\xc5\xb3, 1959\xc2\xa0m. 1-6 klas\xc4\x97se\xc2\xa0\xe2\x80\x93 22 mokiniai._NEWLINE_1992\xc2\xa0m. rugs\xc4\x97jo 1 d. atkurta lietuvi\xc5\xa1ka mokykla, kuri \xc4\xafsik\xc5\xabr\xc4\x97 Ei\xc5\xa1i\xc5\xa1ki\xc5\xb3 2-osios vidurin\xc4\x97s (rusakalb\xc4\x97s) mokyklos patalpose. T\xc4\x85 dien\xc4\x85 mokyklos duris prav\xc4\x97r\xc4\x97 86 mokiniai. 1993\xc2\xa0m. rugs\xc4\x97jo 1 d. mokyklai suteiktas lietuvi\xc5\xa1kos ra\xc5\xa1tijos pradininko, kilusio i\xc5\xa1 Ei\xc5\xa1i\xc5\xa1ki\xc5\xb3 kra\xc5\xa1to, Stanislovo Rapolionio (1485\xe2\x80\x931545) vardas. 1997\xc2\xa0m. \xc5\xa0vietimo ir mokslo ministrui Zigmui Zinkevi\xc4\x8diui pritarus, prad\xc4\x97ti statyti nauji mokyklos pastatai. 2001\xc2\xa0m. rugs\xc4\x97jo 1 d. duris atv\xc4\x97r\xc4\x97 naujas pirmasis mokyklos korpusas, 2004\xc2\xa0m. rugs\xc4\x97jo 1 d. antrasis korpusas. 2007\xc2\xa0m. baigta ketvirto korpuso statyba, kur mokosi pradini\xc5\xb3 klasi\xc5\xb3 mokiniai, \xc4\xafsik\xc5\xabr\xc4\x97 valgykla bei akt\xc5\xb3 sal\xc4\x97. 2006\xc2\xa0m. gruod\xc5\xbeio 26 d. mokyklai suteiktas gimnazijos statusas._NEWLINE_Gimnazijos muziejuje saugomas paminklo Stanislovui Rapolioniui komponentas \xe2\x80\x93 bronzinis biustas. Gimnazijoje vyksta Stanislovo Rapolionio premijos laureat\xc5\xb3 pagerbimo renginiai._NEWLINE_Gimnazija turi pradinio ugdymo \xe2\x80\x9e\xc5\xa0al\xc4\x8dios\xe2\x80\x9c skyri\xc5\xb3 lietuvi\xc5\xb3 d\xc4\x97stoma kalba ir pradinio ugdymo \xe2\x80\x9eVilties\xe2\x80\x9c skyri\xc5\xb3 rus\xc5\xb3 d\xc4\x97stoma kalba.'